Zondo-kommissie: Guptas wil via videoskakel getuigAjay en Atul Gupta. Foto: ANA Die Gupta-familie sal nie na Suid-Afrika reis om verdere “onbevoegdheid en magsmisbruik” deur die polisie en die Nasionale Vervolgingsgesag (NVG) te ervaar nie en verkies om via videoskakel aan die kommissie van ondersoek oor staatskaping deel te neem. Só het Mike Hellens, die Guptas se regsverteenwoordiger, Donderdag aan die kommissie gesê. Hy het verwys na die Vrede-suiwelprojek wat in die Bloemfontein-landdroshof uitgestel is. Adjunkhoofregter Raymond Zondo, voorsitter van die kommissie, het gesê dit blyk dat die familie vrees hulle sal in hegtenis geneem word sodra hulle in die land kom. Adjunkhoofregter Raymond Zondo. Foto: Getrude Makhafola/ANA Zondo wou by Hellens weet, indien hy sou toelaat dat die Guptas via videoskakel getuig, hoe hy dit sou hanteer indien hulle sou weier om sekere vrae te beantwoord. “Dit sal baie sleg vir hulle wees in terme van die kommissie se verwysing indien hulle bepaalde vrae weier. Jou afleiding om die waarheid na te streef, sal uit die neiging blyk om vrae te beantwoord,” het Hellens geantwoord. Zondo het gesê dit blyk dat die omstrede familie net op hul eie voorwaardes wil deelneem. Hy het gesê die feit dat hulle vlugtelinge van geregtigheid is, is ŉ belangrike faktor in die bepaling of hy die aansoek moet toestaan of nie. Hellens het gesê daar is geen bewyse dat daar ŉ lasbrief vir die inhegtenisneming van enige van die familielede is nie. Die jongste verwikkelinge kom nadat die Gupta-familie en Duduzane Zuma, voormalige pres. Jacob Zuma se seun, aangedui het dat hulle die getuies wat in die verhore van die Zondo-kommissie se ondersoek na staatskaping getuig, wil ondervra. Genl.maj. Zinhle Mnonopi, geskorste hoof van die Valke se korrupsietaakspan, het intussen besluit om haar aansoek terug te trek om Mcebisi Jonas, voormalige adjunkminister van finansies, te ondervra. Mcebisi Jonas (Foto: Getrude Makhafola/ANA) Vincent Sewela, Mnonopi se regsverteenwoordiger, het gesê slegs adv. Mandla Mtolo van die Valke, wat deur Vytjie Mentor se getuienis onder verdenking geplaas is, wil Jonas kruisondervra. Zondo het vir Sewela gesê om Mnonopi in kennis te stel dat sy steeds geroep kan word om te getuig. Sewela het gesê Mtolo is in besit van opnames van sy ontmoetings met Mentor. Jonas het getuig hy het ŉ oproep van die Valke ontvang nadat hy ŉ mediaverklaring uitgereik het met besonderhede oor sy ontmoeting met Ajay Gupta, Duduzane Zuma en Fana Hlongwane. Jonas het destyds beweer Ajay het hom omkoopgeld van R600 miljoen aangebied om bevordering tot minister van finansies te aanvaar en dan die omstrede familie se opdragte uit te voer. Volgens Jonas was sy regsverteenwoordiger, Max Boqwana, saam met hom by die vergadering met genl.maj. Mnonopi van die Valke wat hom glo wou dwing om ŉ vals verklaring te onderteken. Mnonopi het glo aan hom gesê die saak is ŉ “DA-kwessie”. “Sy het gesê ek wil nie aan die kant van die DA wees nie. Sy het gesê daar is geen saak nie en hulle sal die saak doodsmoor.” Volgens Jonas wou Mnonopi glo hê dat hy die “verklaring” onderteken waarvolgens hy onderneem dat hy nie bewyse het vir sy bewerings nie, hy nie ŉ saak by die polisie aanhangig gemaak het nie en nie bereid sou wees om dit in die toekoms te doen nie. Mnonopi is ná Jonas se getuienis deur die Valke geskors.